ORDE do 26 de febreiro de 2009 pola que se acorda a cesión en propiedade dun guindastre adscrito á Consellería de Pesca e Asuntos Marítimos.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 13/03/2009

A Consellería de Pesca e Asuntos Marítimos é titular dun guindastre de columna mariña instalado e posto en marcha no porto pesqueiro de Lorbé cedido, en precario, o uso á entidade Confraría de Pescadores de Lorbé para prestar servizo de varadas ao sector pesqueiro do porto.
Recentemente, a confraría comunicou a esta consellería a renuncia á cesión en precario do uso deste ben xunto con todos os seus elementos.
A Lei 3/1985, do 12 de abril, de patrimonio da Comunidade Autónoma de Galicia, permite a cesión de bens mobles da comunidade autónoma sempre que se dediquen a fins de utilidade pública ou interese social, exixindo o Decreto 50/1989, polo que se aproba o regulamento da citada Lei 3/1985, que a orde de cesión exprese a finalidade concreta á cal a entidade beneficiaria debe destinar o ben, así como as súas condicións.
A Asociación de Pesca Deportiva e Cultural O Redondo, con domicilio no porto de Lorbé do concello de Oleiros, solicitou a esta consellería a cesión do citado guindastre. Esta entidade está inscrita no Rexistro Central de Asociacións da Secretaría Xeral da Consellería de Presidencia, Administracións Públicas e Xustiza, e carece de fins lucrativos segundo se desprende dos seus estatutos.
A Consellería de Pesca e Asuntos Marítimos non vai empregar o dito ben e concorren circunstancias que aconsellan acceder á mencionada solicitude.
Para tal fin, a Consellería de Pesca e Asuntos Marítimos tramitou o expediente de cesión, de conformidade co disposto no artigo 35 bis, da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis, do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto, e en uso das facultades que me confiren os artigos 34.6º e 38 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º
Acórdase a cesión en propiedade a favor da Asociación de Pesca Deportiva e Cultural O Redondo dun guindastre tipo pluma de columna mariña, marca GH e modelo GHD, cunha capacidade de elevación de 8 toneladas, con xiro eléctrico, das seguintes características:
-Radio de xiro de 360º.
-Lonxitude da pluma de 6 metros.
-Altura baixo gancho de 7 metros.
-Movemento de elevación mediante polipasto movido por motor eléctrico e outro motor eléctrico para movemento de precisión.
O guindastre incorpora unha cruceta con enganches variables, unha plataforma e escada para mantemento, un mando por medio de botoneira de pulsadores e limitador de sobrecarga con tara regulable.
Número de fabricación: 58870.
Ano de adquisición 1998.
Nº de expediente: 1998-12-00984.
Valor inicial: 31.616,85  (5.260.600 ptas).
Valor actual: 10.538,95 .
Artigo 2º
A cesión sinalada no artigo anterior queda sometida ás seguintes cláusulas:
a) O ben cedido tal como establecen os artigos 35 bis, da Lei 3/1985, do patrimonio da Comunidade Autónoma de Galicia, e 96 bis, do Decreto 50/1989, polo que se aproba o seu regulamento, destinarase a fins de utilidade pública ou interese social da Asociación de Pesca Deportiva e Cultural O Redondo. Concretamente destinarase ao servizo das embarcacións, principalmente de pesca e de recreo, favorecendo así as operacións de varada no porto pesqueiro de Lorbé.
b) Coa cesión outorgarase á Asociación de Pesca Deportiva e Cultural O Redondo a propiedade do ben moble cedido.
c) Se o ben cedido non se aplicar ao fin sinalado, se se descoidar ou utilizar con grave quebramento, ou se incumpriren as condicións do acordo, considerarase resolta a cesión e o ben reverterá á Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioracións que experimentar.
d) Serán por conta da entidade cesionaria todos os gastos de conservación e mantemento do ben moble cedido, así como obter todas as autorizacións precisas para o seu funcionamento de acordo coa lexislación vixente.
Artigo 3º
A devandita cesión formalizarase mediante acta subscrita polo secretario xeral desta consellería ou funcionario en que delegue, e debe constar nela o acordo de cesión e a aceptación do cesionario.
Disposicións derradeiras
Primeira.-A Consellería de Pesca e Asuntos Marítimos, a través da secretaría xeral, realizará os trámites necesarios para a efectividade de canto se dispón nesta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 26 de febreiro de 2009.
María Carmen Gallego Calvar
Conselleira de Pesca e Asuntos Marítimos